La Policia Local de Manises rescata quatre vehicles atrapats per la inundació del pas provisional de l'Aeroport
03 de setembre de 2023

· S'han registrat 60 litres per metre quadrat en dues hores

Manises, 3 de setembre de 2023.- Durant la passada matinada, l'accés provisional a l'Aeroport habilitat per a desviar el trànsit a causa de les obres de l’N-220, ha quedat inundat a causa de fortes pluges torrencials. En concret, en el curt període de dues hores (entre les 2 i les 4) s'han registrat 60 litres d'aigua, la qual cosa ha provocat que quatre vehicles quedaren atrapats.

La Policia Local de Manises, ha col·laborat en el rescat dels passatgers atrapats als vehicles. Paral·lelament, s'ha procedit a tallar l'accés inundat, obrint de manera alternativa la rotonda del carrer Roses (a l'altura del supermercat Lidl) i l'accés pel carrer dels Sants Just i Pastor, per a poder donar servei.

Transcorregudes aproximadament dues hores, els serveis d'emergència han aconseguit alliberar l'aigua del pas inundat íntegrament, la qual cosa ha permès reobrir-lo al trànsit i tancar la ruta alternativa del carrer Roses, encara en obres. També s'ha restablert el trànsit en sentit A3 cap a Riba-Roja de Túria. No obstant això, el flux de trànsit en sentit contrari (Riba-Roja de Túria cap a A3) s'està desviant temporalment per dins de l'Aeroport.

Els treballs de prevenció realitzats per l’Ajuntament de Manises, en col·laboració amb la Policía Local i Protecció Civil, ha evitat majors incidents al terme municipal, amb algunes excepcions com la inundació de l’accés provisional a l’Aeroport, provocada per les obres de l’N-220.